25 “Ebuna Kimfumu ya zulu me fwanana ti bamwense kumi yina bakaka minda na bo+ mpi basikaka sambu na kukwenda kukutana ti bakala yina ke kwela.+2 Tanu na kati na bo vandaka bazoba, mpi tanu vandaka mayele.*+3 Bamwense ya bazoba bakaka minda na bo kansi bo bakaka ve mafuta,4 kansi bamwense ya mayele bakaka minda na bo mpi mafuta na milangi na bo.5 Sambu bakala yina ke kwela vandaka kusukinina, mpongi simbaka bo yonso mpi bo lalaka.6 Na kati-kati ya mpimpa, bo waka ndinga mosi ya ngolo nde: ‘Bakala yina ke kwela yandi yai! Beno basika sambu na kukutana ti yandi.’7 Ebuna bamwense yina yonso telamaka mpi yidikaka minda na bo.+8 Bamwense ya bazoba tubilaka bamwense ya mayele nde, ‘Beno pesa beto ndambu ya mafuta na beno, sambu minda na beto ke zola kufwa.’9 Bamwense ya mayele vutulaka nde: ‘Mbala ya nkaka yo ta fwana ve sambu na beto ti beno. Kansi beno kwenda na bantu yina ke tekaka yo, mpi beno sumba ya beno mosi.’10 Ntangu bo vandaka kukwenda sambu na kusumba yo, bakala yina ke kwela kwisaka. Bamwense yina vandaka ya kuyilama kotaka ti yandi na nkinsi ya makwela,+ ebuna bantu kangaka kielo.11 Na nima, bamwense yina ya nkaka mpi kwisaka, ebuna bo tubaka nde, ‘Mfumu, Mfumu, kangudila beto kielo!’+12 Yandi vutudilaka bo nde, ‘Mono ke tubila beno kieleka nde, mono me zaba beno ve.’13 “Yo yina, beno landa na kukengila+ sambu beno me zaba ve kilumbu mpi ngunga.+14 “Yo kele kaka bonso ntangu muntu mosi yina zolaka kusala nzietelo na insi ya nzenza; yandi bingaka bampika na yandi mpi yandi pesaka bo bima na yandi.+15 Yandi pesaka mpika mosi batalanta* tanu, ya nkaka batalanta zole, mpi ya nkaka diaka talanta mosi, konso muntu na kutadila mayele na yandi, ebuna yandi kwendaka na insi ya nzenza.16 Na mbala mosi mpika yina bakaka batalanta tanu kwendaka, salaka mumbongo ti batalanta yina, ebuna yandi bakaka diaka batalanta tanu ya nkaka.17 Mutindu mosi, mpika yina bakaka batalanta zole, bakaka diaka batalanta zole ya nkaka.18 Kansi mpika yina bakaka talanta mosi mpamba kwendaka mpi timunaka dibulu na ntoto, ebuna yandi bumbaka mbongo* ya mfumu na yandi.19 “Ntangu mingi lutaka, ebuna mfumu ya bampika yina kwisaka mpi yidikaka mambu ya mbongo na yandi ti bo.+20 Mpika yina bakaka batalanta tanu kwisaka mpi nataka batalanta tanu ya nkaka, mpi yandi tubaka nde, ‘Mfumu, nge pesaka mono batalanta tanu; tala, mono me baka batalanta tanu ya nkaka.’+21 Mfumu na yandi songaka yandi nde: ‘Yo kele mbote, mpika ya mbote mpi ya kwikama! Nge vandaka ya kwikama na bima fioti. Mono ta tula nge na zulu ya bima mingi.+ Kwisa kusepela ti mfumu na nge.’+22 Na nima, mpika yina bakaka batalanta zole kwisaka mpi tubaka nde, ‘Mfumu, nge pesaka mono batalanta zole; tala, mono me baka batalanta zole ya nkaka.’+23 Mfumu na yandi songaka yandi nde: ‘Yo kele mbote, mpika ya mbote mpi ya kwikama! Nge vandaka ya kwikama na bima fioti. Mono ta tula nge na zulu ya bima mingi. Kwisa kusepela ti mfumu na nge.’24 “Nsuka-nsuka, mpika yina bakaka talanta mosi kwisaka mpi tubaka nde: ‘Mfumu, mono zaba nde nge kele muntu ya makambu ngolo, nge ke katulaka bambuma kisika yina nge kunaka ve mpi nge ke bakaka bambuma kisika yina nge katulaka yo ve bampusu.+25 Yo yina mono waka boma mpi mono kwendaka kubumba talanta na nge na nsi ya ntoto. Tala talanta na nge yo yai.’26 Mfumu na yandi vutudilaka yandi nde: ‘Mpika ya mbi mpi ya molo, keti nge zabaka ve nde mono ke katulaka bambuma kisika yina mono kunaka ve mpi mono ke vukisaka bambuma kisika yina mono katulaka yo ve bampusu?27 Ebuna, yo lombaka nde nge tula mbongo* na mono na banki, mpi ntangu mono zolaka kukwisa mono zolaka kubaka mbongo na mono ti mbongo ya nkaka na zulu.28 “‘Yo yina, beno botula yandi talanta yina mpi beno pesa yo na muntu yina kele ti batalanta kumi.+29 Sambu konso muntu yina kele ti bima, bo ta yika yandi bima mingi, mpi yandi ta kuma ti bima mingi kibeni. Kansi muntu yina kele ve na bima, bo ta katula yandi ata bima yina yandi kele na yo.+30 Mpi beno losa mpika ya kukonda mfunu na mpimpa na nganda. Kuna yandi ta dilaka mpi ta kwetisaka meno.’31 “Ntangu Mwana ya muntu+ ta kwisa na nkembo na yandi ti bawanzio yonso,+ yandi ta vanda na zulu ya kiti na yandi ya kimfumu ya nkembo.32 Bo ta vukisa makanda yonso na ntwala na yandi, mpi yandi ta kabula bantu na bimvuka zole, kaka mutindu ngungudi ke kabulaka mameme ti bankombo.33 Yandi ta tula mameme+ na diboko na yandi ya kitata, mpi bankombo na diboko na yandi ya kimama.+34 “Ebuna Ntotila ta tubila bantu yina ta vanda na diboko na yandi ya kitata nde: ‘Beno kwisa, beno bantu yina Tata na mono me sakumunaka, beno baka* Kimfumu yina bo me yidikilaka beno katuka na luyantiku ya nsi-ntoto.35 Sambu mono vandaka na nzala, beno pesaka mono madia; mono vandaka na nzala ya masa, beno pesaka mono masa. Mono vandaka munzenza, beno yambaka mono mbote;+36 mono vandaka kinkonga,* beno lwatisaka mono bilele.+ Mono vandaka na maladi mpi beno sadisaka mono. Mono vandaka na boloko mpi beno kwisaka kutala mono.’+37 Ebuna bantu ya lunungu ta vutudila yandi nde: ‘Mfumu, inki ntangu beto monaka nge na nzala mpi beto pesaka nge madia, to na nzala ya masa mpi beto pesaka nge masa?+38 Inki ntangu beto monaka nge munzenza mpi beto yambaka nge mbote to kinkonga mpi beto lwatisaka nge bilele?39 Inki ntangu beto monaka nge na maladi to na boloko mpi beto kwisaka kutala nge?’40 Ntotila ta vutudila bo nde, ‘Ya kieleka mono ke tubila beno nde, konso ntangu yina beno salaka yo na muntu mosi na kati ya bantu yai ya kele mfunu mingi ve na kati ya bampangi na mono, beno salaka yo na mono.’+41 “Ebuna yandi ta tubila bantu yina ta vanda na diboko na yandi ya kimama nde: ‘Beno katuka na ntwala na mono,+ beno bantu yina bo me singaka, beno kwenda na tiya ya mvula na mvula+ yina bo me yidikaka sambu na Diabulu mpi bawanzio na yandi.+42 Sambu mono vandaka na nzala, kansi beno pesaka mono ve madia; mpi mono vandaka na nzala ya masa, kansi beno pesaka mono ve masa.43 Mono vandaka munzenza, kansi beno yambaka mono ve mbote; mono vandaka kinkonga, kansi beno lwatisaka mono ve bilele; mono vandaka na maladi mpi na boloko, kansi beno sadisaka mono ve.’44 Ebuna bo mpi ta vutudila yandi nde: ‘Mfumu, inki ntangu beto monaka nge na nzala to na nzala ya masa to munzenza to kinkonga to na maladi to na boloko mpi beto sadisaka nge ve?’45 Ebuna yandi ta vutudila bo nde, ‘Ya kieleka mono ke tubila beno nde, konso ntangu yina beno salaka yo ve na muntu mosi na kati ya bantu yai ya kele mfunu mingi ve, beno salaka yo ve na mono.’+46 Bantu yai ta fwa lufwa ya mvula na mvula,*+ kansi bantu ya lunungu ta baka luzingu ya mvula na mvula.”+
kon_Latn